สังคมข่าวหุ้น
ดัชนี SET ปิดยืนเหนือ 1,650 จุด วันนี้หากยังขึ้นต่ออาจได้เห็นบริเวณ 1,680 จุด เพราะแรงซื้อจากนักลงทุนต่างชาติยังสูง
ดัชนี SET ปิดยืนเหนือ 1,650 จุด วันนี้หากยังขึ้นต่ออาจได้เห็นบริเวณ 1,680 จุด เพราะแรงซื้อจากนักลงทุนต่างชาติยังสูง
29 ธ.ค. 2565

ดัชนี SET ปิดยืนเหนือ 1,650 จุด วันนี้หากยังขึ้นต่ออาจได้เห็นบริเวณ 1,680 จุด เพราะแรงซื้อจากนักลงทุนต่างชาติยังสูง เมื่อวานนี้ซื้ออีก 8,440 ล้านบาท ขณะที่มูลค่าการซื้อขายวานนี้ 49,914 ล้านบาท ส่วนนักลงทุนสถาบัน (กองทุน)  ซื้อเล็กน้อย 201 ล้านบาท หากวันนี้นักลงทุนสองกลุ่มยังจับมือกันซื้อต่อ น่าจะมีโอกาสเห็น 1,670-1,680 จุด
เอสจี แคปปิตอล (SGC) ที่เพิ่งเข้าซื้อขายเมื่อ 21 ธ.ค.ที่ผ่านมา วานนี้ ราคายังมาแรงต่อเนื่อง ปิดบวกได้เป็นวันที่ 5 ติดต่อกันแล้ว แถมยังขึ้นมายืนเท่ากับต้านใหญ่ 5.00 บาทได้ด้วย ดูทรงแล้ว วันนี้ ราคาออกได้สองหน้า หากเปิดตลาดลง แบบนี้น่ารับ เพราะระหว่างวันราคาอาจดีดขึ้นแล้วไปต่อ แต่หากเปิดกระโดด ใครมีหุ้นในพอร์ต ต้องขายทำกำไรออกมาก่อน ส่วนใครยังไม่มีอย่าเพิ่งตาม หรือหากจะตาม ต้องเล่นสั้นๆ หุ้นแนวต้านแรก 5.15 บาท และ 5.35 บาท
เช่นเดียวกับ SM บมจ.สตาร์ มันนี่ ที่เข้าเทรดเมื่อวันที่ 20 ธ.ค.ที่ผ่านมานั้น ราคาวิ่งขึ้นมาปิดบวกได้เช่นกัน และกลับมายืนเหนือไอพีโอ 2.04 บาทได้อีกครั้ง ในระยะสั้น ราคาอาจจะผันผวนในกรอบ 2.02–2.20 บาท นี่ก็ต้องหาจังหวะเล่นรอบกันไปก่อน แต่ในระยะปานกลาง “เจ้ามือ” หรือคนดูแลสภาพคล่อง น่าจะพาราคาค่อย ๆ ทยอยขึ้นมาได้เรื่อย ๆ แต่ดีดลูกคิดหาค่าพี/อี แล้ว อาจจะไม่ให้เกิน 25-26 เท่า หรือมากสุดคือ 30 เท่า หากคิดเป็นราคาหุ้นน่าจะอยู่ประมาณ 2.18-2.25 บาท แต่หากคิดจาก พี/อี ล่วงหน้า ราคาน่าจะไปอยู่ระหว่าง 2.70-3.00 บาท
“พี่ปอ” PTT ตอนที่ราคายังไม่หลุด 33.00 บาท ราคานี้คือแนวรับ แต่ตอนนี้คือแนวต้าน ราคาขึ้นมาชน 33.00 บาทวานแล้ว แล้วไม่ผ่าน เลยต้องย่อลงมาตามระเบียบปิด 32.75 บาท หากจะผ่านต้านสำคัญนี้ได้ คงต้องไปลุ้นราคาน้ำมันดิบในตลาดโลกวิ่งขึ้นมาอีก เพื่อดันราคาของ PTTEP แล้ว พี่ปอ น่าจะได้รับผลบวกตามไปด้วย แต่ดูจากกราฟที่วิ่งขึ้นมาเรื่อย ๆ นับจากวันที่ลงไปบริเวณ 31.00 บาท มีความเป็นไปได้สูงที่นักลงทุนสถาบัน และฝรั่ง น่าจะเข้าเก็บสะสม
เด่นพงษ์ เจษฎาวิริยะ ผู้ช่วยผู้จัดการใหญ่ บมจ.ไทยประกันชีวิต TLI แจ้งกรณีเรือหลวงสุโขทัยล่ม จากการตรวจสอบข้อมูลมีผู้เอาประกันภัยของบริษัทฯ จำนวน 2 กรมธรรม์ เป็นกรมธรรม์คุ้มครองสินเชื่อของธนาคารอาคารสงเคราะห์ (ธอส.) และกรมธรรม์ประกันชีวิตรายบุคคล จึงดำเนินการพิจารณาและอนุมัติการจ่ายสินไหมมรณกรรมอย่างเร่งด่วนตามโครงการไทยประกันชีวิต ฮอตเคลม จำนวนเงินรวม 962,297 บาท
LH : Land &amp; Houses ราคาหุ้นขึ้นมายืนเหนือ 10.00 บาทแล้ว ปิด 10.14 บาท สูงสุดในรอบ 2 ปี 11 เดือน หากจะเขียนวิเคราะห์แบบ “หาเหตุไปใส่ผล” น่าจะมาจากหุ้นกลุ่มอสังหาริมทรัพย์ ราคายังแลกการ์ดตลาดฯ อยู่ค่อนข้างมาก หรือปรับขึ้นมาไม่เยอะ ทำให้มีการเข้ามาทยอยเก็บ และเลือกพวกหุ้นที่เป็นตัวท็อป ๆ ของกลุ่ม เช่น LH AP ที่ดูแล้วราคายังไปต่อได้ อัพไซด์สูง แถมยังจ่ายเงินปันผลงาม ๆ ด้วย หากใครจะตาม อาจจะต้องรอจังหวะย่อตัวต่ำกว่า 10.00 บาท ซักหน่อย
เจ มาร์ท JMART ราคาเริ่มดีดกลับ ปิดบวก 4 วันติดต่อกัน เป็นรูปแบบทยอยขึ้น แบบนี้ถือว่าค่อนข้างดี หรือดีกว่าขึ้นมาเป็นแท่งเทียนสูง ๆ เพราะหากเป็นแบบนั้น มีโอกาสที่จะถูกขายทำกำไรระยะสั้นได้ รอบนี้ น่าจะมีแนวต้านแถว 44.50 บาท และแนวรับ 40.00 บาท ราคาหุ้นปรับขึ้นมาระหว่าง 0.25–1.00 บาท ต่อวัน ค่อย ๆ สะสมกันไป หากวันนี้เปิดย่อตัว รับได้ หากเปิดกระโดด ต้องรอจังหวะย่อ